Espanjan keskushallinto aikoo lauantaina hyväksyä artiklan, jolla Katalonian maakunnan itsehallintoa rajoitetaan.

Carles Puigdemont sanoi uutistoimisto Reutersin mukaan, että Katalonia äänestää virallisesta itsenäisyysjulistuksesta, jos Espanjan hallitus ei suostu sen kanssa neuvottelupöytään.­

Katalonian itsehallintoalueen johtajan Carles Puigdemontin piti ilmoittaa viimeistään torstaina kello 11 Suomen aikaa, onko Katalonian julistautunut itsenäiseksi. Hän antoi epämääräisen itsenäistymisjulistuksen viime tiistaina.

Uutistoimisto Reuters kertoi hieman ennen aikarajan umpeutumista, ettei Puidgemont selventänyt vieläkään, onko hän antanut itsenäisyysjulistuksen vai ei. Hänen mukaansa Katalonian aluehallinto äänestää virallisesta itsenäisyysjulistuksesta, jos neuvotteluja Espanjan keskushallinnon kanssa ei synny.

Puigdemont on vältellyt suoran vastauksen antamista. Hän on sanonut, että Katalonialla on oikeus julistautua itsenäiseksi 1. lokakuuta järjestetyn kansanäänestyksen jälkeen. Hän on vaatinut kahden kuukauden lisäaikaa neuvotellakseen Espanjan hallituksen kanssa. Pääministeri Mariano Rajoyn hallitus ei kuitenkaan ole ollut suostuvainen jatkamaan keskusteluja.

Kun Puigdemont ei kuitenkaan vieläkään ilmoittanut selkeästi, ettei itsenäisyyttä ole julistettu, tarkoittaa se sitä, että Espanjan keskushallinto voi artiklan 155 nojalla lakkauttaa Katalonian itsehallintoalueen ja ottaa Katalonian hallintaansa.

Reutersin mukaan Rajoyn hallitus aikoo ottaa artiklan 155 käyttöön lauantaina. Asia vahvistettiin pääministerin kansliasta torstaina. Siitä päätettiin, kun Puigdemontin kirje tuli julki aikarajan umpeuduttua. Katalonian itsehallinnon rajoittamisen pelätään kuitenkin aiheuttavan uusia mielenosoituksia, pidätyksiä ja levottomuuksia.

Umpikujasta pääsemiseksi on väläytelty myös uusia vaaleja, joissa katalonialaiset saisivat ottaa kantaa siihen, haluavatko jatkaa itsehallintoalueena vai ryhtyä itsenäisiksi. 1. lokakuuta järjestetty kansanäänestys puolsi ylivoimaisin luvuin itsenäisyyttä, mutta äänestysvilkkaus jäi tuolloin ainoastaan reiluun 40 prosenttiin.